จับตา IVL พุ่งแรง! นักลงทุนแห่ดันราคาหุ้นแม่ เรียกแขกแปลงสิทธิ IVL-W1
จับตา IVL พุ่งแรง! นักลงทุนแห่ดันราคาหุ้นแม่ เรียกแขกแปลงสิทธิ IVL-W1 ก่อนถึงวันแจ้งความจำนงในการใช้สิทธิครั้งสุดท้าย 23 ส.ค.นี้
2 ส.ค. 2560

จากกรณีที่วานนี้ (1 ส.ค.) บริษัท อินโดรามา เวนเจอร์ส จำกัด (มหาชน) หรือ IVL เปิดเผยว่า ผลการใช้สิทธิของ IVL-W1 ครั้งที่ 12 ซึ่งตรงกับวันที่ 31 กรกฎาคม 2560 ได้มีผู้ถือใบสำคัญแสดงสิทธิแจ้งความจำนงในการใช้สิทธิซื้อหุ้นสามัญตามใบสำคัญแสดงสิทธิจำนวน 51 ราย ซึ่งรวมถึงผู้ถือหุ้นรายใหญ่ของบริษัทด้วย เป็นจำนวนทั้งสิ้น 331,380,109 หน่วย เท่ากับคิดเป็น 68.83% ของใบสำคัญแสดงสิทธิทั้งหมด
ดังนั้น ทางบริษัทจะได้รับเงินค่าใช้สิทธิซื้อหุ้นสามัญรวมทั้งสิ้น 11,929,683,924 บาท จากราคาใช้สิทธิ 36 บาท ในอัตรา 1 วอร์แรนต์ต่อ 1 หุ้นสามัญ และทางบริษัทจะออกหุ้นสามัญการใช้สิทธิตามใบสำคัญแสดงสิทธิ IVL-W1 จำนวนรวมทั้งสิ้น 331,380,109 หุ้น มูลค่าที่ตราไว้หุ้นละ 1 บาท
อย่างไรก็ตาม ภายหลังจากการใช้สิทธิตามใบสำคัญแสดงสิทธิดังกล่าว ส่งผลให้ใบสำคัญแสดงสิทธิมีจำนวนคงเหลือเท่ากับ 149,974,688 หน่วย และกำหนดระยะเวลาแจ้งความจำนงในการใช้สิทธิครั้งสุดท้าย อยู่ในช่วงระหว่างวันที่ 2–23 สิงหาคม 2560 (เฉพาะวันทำการ) ซึ่งบริษัทตั้งใจที่จะใช้เงินเพิ่มทุนจำนวนนี้เพื่อลดภาระหนี้สิน และเพื่อเพิ่มโอกาสในการเติบโตของบริษัทในอนาคตต่อไป
ทั้งนี้หากใช้มูลค่าล่าสุดของ IVL-W1 จากราคาปิดครั้งสุดท้ายเมื่อวันที่ 27 กรกฎาคม 2560 ซึ่งอยู่ที่ระดับ 0.06 บาท มารวมกับราคาแปลงสิทธิ 36.00 บาท ส่งผลให้ต้นทุนในการแปลงสิทธิดังกล่าวอยู่ที่ 36.06 บาทต่อหุ้น ซึ่งเมื่อเทียบกับราคาล่าสุด ณ เวลา 14.36 น. ของหุ้น IVL อยู่ที่ 37.75 บาท จะเท่ากับว่าผู้ใช้สิทธิจะมีกำไรจากการแปลงสิทธิจำนวน 1.69 บาท หรือ In the Money จำนวน 1.69 บาท ดังนั้นคาดว่าจะมีการดันราคาหุ้นแม่ให้ปรับตัวขึ้นสูงอีก เพื่อให้กำไรจากการแปลงสิทธิเพิ่มขึ้น เพิ่มแรงจูงใจให้มีผู้ใช้สิทธิ IVL-W1 ก่อนถึงวันแจ้งความจำนงในการใช้สิทธิครั้งสุดท้าย (23 ส.ค.)